(6)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(8)V súlade s článkom 19 ods. 3 písm. a) nariadenia (EÚ) 2021/241 a oddielom 2.1 prílohy V k nemu plán obnovy a odolnosti do značnej miery (hodnotenie A) predstavuje komplexnú a primerane vyváženú reakciu na hospodársku a sociálnu situáciu, čím primerane prispieva ku všetkým šiestim pilierom uvedeným v článku 3 nariadenia (EÚ) 2021/241, pričom zohľadňuje osobitné výzvy a finančné prostriedky pridelené dotknutému členskému štátu.

(9)Plán obnovy a odolnosti zabezpečuje komplexnú reakciu na hospodársku a sociálnu situáciu uplatňovaním holistického prístupu k dosiahnutiu obnovy pri súčasnom posilnení sociálno-ekonomickej odolnosti. Obsahuje 40 opatrení, ktoré predstavujú vyváženú kombináciu reforiem a investícií vzťahujúcich sa na hospodársku, priemyselnú, digitálnu, environmentálnu, sociálnu politiku a politiku zdravotnej starostlivosti.

(10)Plán obnovy a odolnosti je primerane vyvážený pri riešení všetkých šiestich pilierov uvedených v článku 3 nariadenia (EÚ) 2021/241. Veľký dôraz sa v ňom kladie na zelenú transformáciu, pričom na opatrenia súvisiace s ochranou klímy vrátane kľúčových opatrení v oblasti mobility a bývania pripadá najmenej 42 % pridelených prostriedkov. Ešte väčšie ambície sú v pláne prezentované v digitálnej oblasti, a to na úrovni najmenej 52 % pridelených prostriedkov, pričom opatrenia siahajú od priemyslu cez vzdelávanie, sociálnu politiku, zdravotnú starostlivosť až po verejnú správu. Pomocou investícií a reforiem sa riešia administratívne prekážky s cieľom uľahčiť investície a podporiť inteligentný, udržateľný a inkluzívny rast, ktoré budú prospešné aj pre MSP. Sociálna súdržnosť sa podnecuje prostredníctvom rôznych opatrení na modernizáciu verejnej správy a podporu znevýhodnených skupín, na stanovenie stropu pre príspevky na sociálne zabezpečenie a posilnenie vzdelávania a zručností, najmä podporovaním digitalizácie vzdelávania. Plán sa intenzívne zameriava na podporu investícií a riešenie investičných prekážok, čo by malo podľa očakávaní pomôcť miestnym orgánom pri riešení výziev v oblasti infraštruktúry a prispieť tak k územnej súdržnosti. Reformy a investície v oblasti verejnej správy určené na posilnenie systému zdravotnej starostlivosti prispievajú k zvýšeniu odolnosti, rovnako ako opatrenia na digitalizáciu a modernizáciu verejných služieb, a na zníženie prekážok brániacich investíciám. Rôzne opatrenia súvisiace so zručnosťami prinesú výhody budúcej generácii.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(11)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu vrátane ich fiškálnych aspektov, ako aj v odporúčaniach vydaných podľa článku 6 nariadenia (EÚ) č. 1176/2011 adresovaných Nemecku, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra.

(12)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Nemecku v rámci európskeho semestra v rokoch 2019 a 2020.

(13)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu Nemecka, a to bez ohľadu na skutočnosť, že Nemecko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky.

(14)Očakáva sa, že realizáciou plánu sa budú riešiť rôzne odporúčania pre danú krajinu týkajúce sa zvyšovania investícií a obmedzovania administratívnej záťaže, keďže cieľom plánu je výrazne znížiť investičné prekážky a zvýšiť investície. Konkrétne sa očakáva zvýšenie verejných investícií a podpora súkromných investícií, a to zriadením spoločnej pracovnej skupiny na celoštátnej úrovni a na úrovni spolkových krajín pre efektívnu správu, ktorá je orientovaná na občanov a priaznivá pre podnikanie, poskytovaním podpory miestnym orgánom prostredníctvom organizácie PD – Berater der öffentlichen Hand GmbH („Partnerschaft Deutschland“) pri účinnom čerpaní investičného financovania, ako aj na základe právnych opatrení na urýchlenie postupov plánovania a schvaľovania. Navyše sa očakáva zvýšenie investícií vzhľadom na záväzky plánu podporovať dekarbonizáciu a riešenia založené na vodíku so zameraním na vodík z obnoviteľných zdrojov, ako aj prostredníctvom opatrení súvisiacich s investíciami do udržateľnej mobility, a to aj do vozidiel s nulovými emisiami a nabíjacích staníc, do výskumu a vývoja, digitalizácie hospodárstva vrátane MSP, ako aj do digitalizácie vzdelávania, zdravotnej starostlivosti a verejnej správy.

(15)Očakáva sa, že realizácia plánu prispeje aj k riešeniu odporúčaní pre danú krajinu týkajúcich sa vzdelávania, účasti na trhu práce, zdaňovania práce a sociálnej politiky, a to posilnením digitalizácie vzdelávania, podporou znevýhodnených študentov, zlepšením poskytovania starostlivosti o deti, zvýšením transparentnosti dôchodkov a obmedzením zvyšovania daňovo-odvodového zaťaženia.

(16)Plán obnovy a odolnosti by mal na základe riešenia uvedených výziev prispieť aj k náprave nerovnováh, ktorým Nemecko čelí, najmä pokiaľ ide o pretrvávajúcu vysokú úroveň prebytku bežného účtu odrážajúcu utlmenie investícií v porovnaní s úsporami, a ktorá má cezhraničný presah.

(17)Plán poskytuje pevný základ pre ďalšie reformné a investičné úsilie v nadchádzajúcich rokoch s cieľom riešiť ďalšie štrukturálne výzvy.

Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti

(18)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť Nemecka, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(19)Zo simulácií útvarov Komisie vyplýva, že plán má potenciál zvýšiť do roku 2026 HDP Nemecka o 0,4 % až 0,7 %. Plánom by sa mal podporiť inteligentný, udržateľný a inkluzívny rast, ku ktorému významne prispejú investície na podporu úspešnej transformácie v súvislosti so zmenou klímy a digitálnej transformácie, podporu inovácií, dekarbonizáciu hospodárstva vrátane dopravy a priemyslu, digitalizáciu podnikov, verejnej správy a verejných služieb. Očakáva sa, že opatrenia povedú k rozšírenejšiemu využívaniu vozidiel s nulovými emisiami, zvýšenej dostupnosti vodíkových technológií, dosiahnutiu vyššej šetrnosti obytných budov voči klíme a ich vyššej energetickej hospodárnosti. Takisto sa očakáva, že podnikom vrátane MSP uľahčia investovanie. V dôsledku skvalitňovania vzdelávania a zručností prostredníctvom opatrení na zvyšovanie kvality vyučovacích metód, vzdelávacích materiálov a poskytovanie osobitnej podpory sa očakávajú prínosy v podobe vyššej produktivity, odolnosti a začlenenia.

(20)V pláne obnovy a odolnosti sa riešia aspekty sociálnej zraniteľnosti a podporuje sa sociálna súdržnosť prostredníctvom celého radu opatrení, ktoré zároveň prispievajú k plneniu zásad Európskeho piliera sociálnych práv. Rodinám s deťmi by mali priniesť úžitok opatrenia v pláne, napr. posilnenie poskytovania starostlivosti o deti o ďalších 90 000 miest, čo prichádza v správnom čase, keďže dostupných miest je nedostatok. Doplňujúca pedagogická podpora pre žiakov, ktorí zaostávajú v dôsledku pandémie, má za cieľ pomôcť týmto spôsobom štvrtine všetkých žiakov. V rámci podpory systému učňovskej prípravy, ktorý negatívne zasiahla pandémia, plán obsahuje finančné stimuly pre podniky na zachovanie učňovských miest a prijímanie učňov, čo zároveň prispieva k plneniu záruky pre mladých ľudí. Prostredníctvom opatrenia Sociálna záruka 2021 plán prispieva k prevencii rastu nemzdových nákladov práce, ktoré sú v Nemecku vysoké, a to stanovením stropu pre príspevky na sociálne zabezpečenie na úrovni 40 %. Súčasťou plánu je aj záväzok zriadiť digitálny dôchodkový portál, ktorý by mal občanom pomáhať pri plánovaní odchodu do dôchodku tak, že si na ňom môžu prezrieť jednotlivé zložky svojho dôchodkového zabezpečenia. Plán zahŕňa aj opatrenia na zlepšenie fungovania systému zdravotnej starostlivosti, ktoré by mali byť prínosom pre celú spoločnosť.

Zásada „výrazne nenarušiť“

(21)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele (hodnotenie A) v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“). V pláne obnovy a odolnosti Nemecka sa posudzuje súlad so zásadou „výrazne nenarušiť“. V posúdení sa postupuje podľa metodiky stanovenej v technickom usmernení Komisie týkajúcom sa uplatňovania zásady „výrazne nenarušiť“ podľa nariadenia o Mechanizme na podporu obnovy a odolnosti (2021/C 58/01). Zahŕňa šesť environmentálnych cieľov v zmysle článku 17 nariadenia (EÚ) 2020/852, t. j. zmiernenie zmeny klímy, adaptácia na zmenu klímy, udržateľné využívanie a ochrana vodných a morských zdrojov, prechod na obehové hospodárstvo, prevencia a kontrola znečisťovania, a ochrana a obnova biodiverzity a ekosystémov. Environmentálny vplyv sa posudzuje na úrovni opatrení, t. j. hodnotí sa jednotlivo každá reforma alebo investícia.

Príspevok k zelenej transformácii vrátane biodiverzity

(22)V súlade s článkom 19 ods. 3 písm. e) nariadenia (EÚ) 2021/241 a oddielom 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu klimatických cieľov pripadá suma, ktorá predstavuje najmenej 42 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/241. V súlade s článkom 17 nariadenia (EÚ) 2021/241 je plán obnovy a odolnosti v súlade s informáciami uvedenými v národnom energetickom a klimatickom pláne na rok 2030.

(23)Plán sa intenzívne zameriava na pilier zelenej transformácie. S cieľom podporiť ciele v oblasti klímy v otázkach ako energetická transformácia a adaptácia na zmenu klímy sa v pláne predpokladá široká škála opatrení, ktoré možno zoskupiť do troch hlavných oblastí činnosti. Po prvé, niekoľko opatrení v pláne sa zameriava na rozvoj efektívneho vodíkového hospodárstva v priemysle a v hospodárstve ako celku so zameraním na vodík z obnoviteľných zdrojov. Po druhé, značné úsilie sa vynakladá aj na urýchlenie investícií do mobility šetrnej ku klíme s cieľom riešiť výzvy Nemecka týkajúce sa udržateľnej dopravy. Napokon plán obsahuje súbor opatrení na zintenzívnenie postupov výstavby a obnovy šetrných ku klíme, pričom dôraz sa kladie na obnovu so zreteľom na energetickú hospodárnosť.